KOMISIJOS REGLAMENTAS (EB) Nr. 504/2009
2009 m. birželio 15 d.
iš dalies keičiantis Reglamentą (EB) Nr. 546/2003 dėl tam tikrų pranešimų, susijusių su Tarybos reglamentų (EEB) Nr. 2771/75, (EEB) Nr. 2777/75 ir (EEB) Nr. 2783/75 taikymu kiaušinių ir paukštienos sektoriuose
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 192 straipsnį kartu su 4 straipsniu,
atsižvelgdama į 1975 m. spalio 29 d. Tarybos reglamentą (EEB) Nr. 2783/75 dėl bendros prekybos ovalbuminu ir laktalbuminu sistemos (2), ypač į jo 10 straipsnį,
kadangi:
(1)
Komisijos reglamente (EB) Nr. 546/2003 (3) numatyta, kad valstybės narės kiekvieną ketvirtadienį turi pranešti Komisijai narvuose laikomų vištų A klasės kiaušinių pardavimo kainas pakavimo punktuose, kurios yra vidutinės L ir M kategorijų kainos. Kai kurios valstybės narės perkėlė 1999 m. liepos 19 d. Tarybos direktyvą 1999/74/EB, nustatančią būtiniausius dedeklių vištų apsaugos standartus (gyvūnų gerovės direktyvą) (4), į nacionalinę teisę savo teritorijoje nustatydamos griežtesnius gyvūnų gerovės standartus nei toje direktyvoje nustatyti mažiausi privalomi standartai. Todėl kai kurie vištų dedeklių laikymo būdai nebenaudojami jokiose valstybėse narėse. Dėl šios priežasties vištidėse laikomų vištų kiaušinių kainą Komisijai turėtų pranešti tik tos valstybės narės, kurios nebegali pranešti narvuose laikomų vištų kiaušinių kainų.
(2)
Siekiant darnos, visi su mėsos sektoriaus kainomis susiję pranešimai turėtų būti siunčiami tą pačią savaitės dieną; pranešimai galėtų būti siunčiami trečiadieniais.
(3)
Todėl Reglamentą (EB) Nr. 546/2003 reikėtų atitinkamai iš dalies pakeisti.
(4)
Šiame reglamente nustatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 546/2003 1 straipsnio 1 dalis pakeičiama taip:
„1. Ne vėliau kaip iki kiekvieno trečiadienio 12.00 val. (Briuselio laiku) kiekviena valstybė narė elektroniniu būdu Komisijai praneša:
a)
narvuose laikomų vištų A klasės kiaušinių pardavimo kainą pakavimo punktuose, kurios yra vidutinės L ir M kategorijų kainos, arba, jei vištos nebelaikomos narvuose, vištidėse laikomų vištų dedeklių kiaušinių pardavimo kainą, nurodant, kad pardavimo kaina - tai vištidėse laikomų vištų kiaušinių kaina;
b)
A klasės sveikų viščiukų, vadinamųjų „65 % viščiukų“, arba kitų, labiau tipinių sveikų viščiukų pardavimo kainą skerdyklose arba didmenines kainas reprezentatyviose rinkose.“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. birželio 15 d.